**VAROVANJE PODATKOV**

**(davčna tajnost, osebni podatki, razkritje)**

**Podrobnejši opis**

**AVGUST 2023**

**Kazalo**

1. Uvod 3

2. Namen obdelave podatkov 3

2.1. Obdelava podatkov pri opravljanju zakonskih nalog 3

2.2. Obdelava podatkov za potrebe delovanja storitvenih portalov, aplikacij in drugih sistemov Finančne uprave 4

2.2.1. Portal eDavki 4

2.2.2. Spletni portal Finančne uprave RS (fu.gov.si) 5

2.2.3. Portal eCarina 5

2.2.4. Sistem EDS 5

2.2.5. Sistem OTRS 6

2.3. Obdelava podatkov na podlagi privolitve 6

2.3.1. Privolitev za namen obveščanja o aktivnostih Finančne uprave 6

2.3.2. Privolitev za obdelavo podatkov za potrebe mobilne aplikacije eDavki 6

3. Splošen opis varovanja podatkov 6

4. Razkritje podatkov 6

4.1. Pisno soglasje davčnega zavezanca 7

4.2. Razkritje podatkov za izvajanje z zakonom predpisanih pristojnosti 7

4.3. Razkritje podatkov za potrebe vodenja postopkov 7

4.4. Razkritje podatkov upravičeni osebi 7

4.5. Javna objava zavezancev, ki ne predlagajo obračunov davčnega odtegljaja in neplačnikov davkov 8

4.6. Razkritje podatkov o plačanih prispevkih 8

4.7. Razkritje podatkov osebam, za katere Finančna uprava opravlja naloge pobiranja davka

4.8. Spontana izmenjava podatkov 8

4.9. Razkritje podatkov organom drugih držav na podlagi mednarodnih pogodb 8

4.10. Razkritje podatkov zaradi davčne izvršbe 8

4.11. Pooblastilo za obdelavo podatkov pri pogodbenih izvajalcih 8

1. **Uvod**

Ministrstvo za finance Finančna uprava Republike Slovenije, matična št. 2482711000, Šmartinska cesta 55, 1000 Ljubljana (v nadaljevanju: finančna uprava) obdeluje podatke, ki predstavljajo davčno tajnost, vključno z osebnimi podatki zavezancev v skladu z veljavnimi predpisi na področju varstva osebnih podatkov.

Posameznik lahko uveljavlja svoje pravice, ki izhajajo iz predpisov, ki urejajo varstvo osebnih podatkov, pri pooblaščeni osebi za varstvo osebnih podatkov:

Generalni finančni urad, Šmartinska 55, 1000 Ljubljana.

T: 01 386 38 00

F: 01 386 39 00

E: dpo.furs@gov.si

**Davčna tajnost:** [Zakon o davčnem postopku](http://www.pisrs.si/Pis.web/pregledPredpisa?id=ZAKO4703) – ZDavP-2 določa, da mora finančna uprava kot zaupne varovati podatke, ki jih zavezanec za davek v davčnem postopku posreduje finančni upravi, ter druge podatke v zvezi z davčno obveznostjo zavezancev za davek, s katerimi razpolaga finančna uprava. Na podlagi te določbe se podatki zavezancev za davek obravnavajo kot davčna tajnost, v skladu z ZDavP-2, zakonom o obdavčenju in drugimi splošnimi akti, ki urejajo pobiranje davkov. Varovanje davčne tajnosti je povzdignjeno celo med načela davčnega postopka, s čimer je še posebej poudarjena njegova pomembnost.

**Osebni podatki:** Nekateri podatki, ki so davčna tajnost, so tudi osebni podatki. Gre za podatke, ki se nanašajo na določeno ali določljivo fizično osebo. Finančna uprava mora to posebno naravo osebnih podatkov, s katerimi razpolaga, upoštevati kot vsi drugi organi, ki razpolagajo s temi podatki, ne glede na to, da so deloma že zaobseženi v pojmu davčne tajnosti in ne glede na to, da bo rezultat glede varovanja običajno enak.

Iz zgornjih pojasnil izhaja, da podatki, ki imajo naravo podatka, ki je davčna tajnost, v nekaterih primerih imajo poleg te narave še naravo osebnega podatka.

1. **Namen obdelave podatkov**

2.1. Obdelava podatkov pri opravljanju zakonskih nalog

Finančna uprava zbira in obdeluje osebne in druge podatke pri opravljanju z zakoni in drugimi predpisi določenih nalog neposredno od oseb, na katere se ti podatki nanašajo, od drugih oseb, ki razpolagajo s podatki, in iz obstoječih zbirk podatkov (prvi odstavek 46. člena [Zakona o finančni upravi](http://www.pisrs.si/Pis.web/pregledPredpisa?id=ZAKO6792) – ZFU). Finančni upravi o zbiranju podatkov iz prejšnjega odstavka ni treba obvestiti osebe, na katero se zbiranje podatkov nanaša, če bi to onemogočilo ali otežilo opravljanje nalog finančne uprave (drugi odstavek 46. člena ZFU).

Finančna uprava vodi in vzdržuje podatke v spodaj naštetih uradnih evidencah:

* Davčni register (49. člen ZFU).
* Evidenca o davkih (62. člen ZFU).
* Knjigovodske evidence (63. člen ZFU).
* Evidenco o vodenju finančnega nadzora (64. člen ZFU).
* Evidenco finančnih preiskav (65. člen ZFU).
* Evidenco o vloženih kazenskih ovadbah in naznanilih (66. člen ZFU).
* Carinsko evidenco (67. člen ZFU).
* Evidenco trošarin (387. člen ZFU).
* Evidenco informacij za izvedbene namene (69. člen ZFU).
* Evidenco o uporabi prisilnih sredstev (70. člen ZFU).
* Evidenco predloženih instrumentov zavarovanja (71. člen ZFU).
* Evidenco o davčni izvršbi (72. člen ZFU).
* Evidenco poročevalskih enot in deklarantov v zvezi z zbiranjem statističnih podatkov o blagovni menjavi z državami članicami EU (60. člen ZFU).
* Evidenco okoljskih dajatev (73. člen ZFU)
* Evidenco o hrambi blaga (74. člen ZFU).
* Evidenco o nadzorih nad prirejanjem iger na srečo po zakonu, ki ureja igre na srečo (75. člen ZFU).
* Evidence, predpisane z drugimi predpisi, predpisi EU ter mednarodnimi pogodbami (60. člen ZFU).
* Evidenco o pravnomočnih odločbah o prekrških (203. člen [Zakona o prekrških](http://www.pisrs.si/Pis.web/pregledPredpisa?id=ZAKO2537) – ZP-1),
* Evidenca bonov (35. člen [Zakona o interventnih ukrepih za omilitev in odpravo posledic epidemije COVID-19](http://www.pisrs.si/Pis.web/pregledPredpisa?id=ZAKO8206) - ZIUOOPE).

**2.2. Obdelava podatkov za potrebe delovanja storitvenih portalov, aplikacij in drugih sistemov finančne uprave**

Finančna uprava poleg podatkov, ki jih obdeluje pri opravljanju zakonskih nalog, zbira in obdeluje še podatke, ki jih potrebuje za namene delovanja storitvenih portalov, aplikacij in drugih sistemov, ki so namenjeni davčnim zavezancem.

Sem uvrščamo obdelavo podatkov, zaradi postopkov registracije uporabnika v določen storitveni portal ali aplikacijo, zaradi nudenja uporabniške pomoči pri uporabi določenega storitvenega portala ali aplikacije in zaradi nudenja splošnih informacij iz delovnega področja finančne uprave na podlagi prejete zahteve.

**2.2.1.** [**Portal eDavki**](https://edavki.durs.si/EdavkiPortal/OpenPortal/CommonPages/Opdynp/PageA.aspx)

So spletni servis, ki omogoča udobno, preprosto in varno elektronsko davčno poslovanje. Portal eDavki omogoča vpogled v lastne podatke in oddajo ter prejemanje dokumentov prek portala eDavki. Za delovanje portala eDavki:

* Obdelujemo podatke o digitalnem potrdilu ([SIGEN-CA](http://www.sigen-ca.si/), [SIGOV-CA](http://www.sigov-ca.si/), [AC NLB](http://www.nlb.si/?doc=5458), [POŠTA®CA](https://postarca.posta.si/), [Halcom-CA](http://www.halcom.si/) ali [Rekono](https://www.rekono.si/));
  + Datum registracije potrdila.
  + Obdobje veljavnosti.
  + Serijska številka.
  + Izdajatelj.
  + Davčna številka lastnika.
  + Javni del digitalnega potrdila.
  + Povezava na profil uporabnika.
  + Povezava na profil davčnega zavezanca.
* Obdelujemo podatke o uporabniškem računu;
  + Davčna številka lastnika.
  + Uporabniško ime.
  + Geslo.
  + Status.
  + Elektronski naslov.
  + Datum registracije.
  + Podatki o strinjanju s pogoji uporabe.
  + Uporabniške nastavitve za portal (npr. jezik).
  + Datum zadnje prijave.
* Beležimo v dnevnik dogodkov vseh dejavnosti uporabnikov znotraj portala (vpogledi, operacije nad dokumenti, spremembe pooblastil,…).
* Nastavljamo in uporabljamo piškotke. Podrobnosti o piškotkih voljo tu.

Podrobne informacije so na voljo [tukaj](https://edavki.durs.si/EdavkiPortal/OpenPortal/CommonPages/Opdynp/PageB.aspx?category=info).

**2.2.2. Spletni portal finančne uprave RS (**[**fu.gov.si**](http://www.fu.gov.si/)**)**

Ob obisku spletne strani nastavljamo in uporabljamo piškotke za namen analize spletnega prometa, izboljšanja uporabniške izkušnje, shranjevanje nastavitev uporabnika in drugo. Podrobnosti o piškotkih so na voljo [tukaj](http://www.fu.gov.si/kolofon/).

Na spletni strani se lahko posameznik prek obrazca prijavi na seminar. V takšnem primeru je treba izpolniti polja »Ime in priimek«, »Podjetje« in »Elektronski naslov«, zato da vas obveščamo o zadevah v zvezi z vašo prijavo.

**2.2.3. Portal eCarina**

Je spletni servis, ki omogoča udobno, preprosto in varno elektronsko poslovanje s področja carine, trošarine in okoljskih dajatev. Portal e-Carina omogoča uporabo nekaterih aplikacij ali izmenjavo elektronskih sporočil s pomočjo programske opreme pravnih ali fizičnih oseb. Poslovni procesi in specifikacije posameznih sistemov za ponudnike programske opreme so podani v podrobnejših opisih na [tej strani](http://www.fu.gov.si/carina/poslovanje_z_nami/e_carina/).

Za svoje delovanje portal eCarina obdeluje spodnje podatke:

* Podatki o digitalnem potrdilu:
  + Datum registracije potrdila.
  + Obdobje veljavnosti.
  + Serijska številka.
  + Izdajatelj.
  + Davčna številka lastnika.
  + Javni del digitalnega potrdila.
  + Povezava na profil davčnega zavezanca.
* Podatki o uporabniškem računu:
  + Davčna številka lastnika.
  + Ime Priimek lastnika.
  + Geslo.
  + Elektronski naslov.
  + Datum registracije.
  + Datum zadnje prijave.

**2.2.4. Sistem EDS**

Informacijski sistem za upravljanje z dokumentarnim gradivom (sistem EDS) predstavlja informacijsko rešitev za brezpapirno poslovanje v skladu z zakonodajo, ki ureja upravno poslovanje. Z njegovo pomočjo uslužbenci finančne uprave komunicirajo z zavezanci.

Za svoje delovanje sistem EDS, poleg podatkov, ki jih organ potrebuje zaradi upravljanja z dokumentarnim gradivom (klasifikacijska številka, oblika hrambe, datum dokumenta,…), obdeluje spodnje osebne podatke:

* Ime priimek / Firma zavezanca
* Naslov zavezanca
* Davčna številka zavezanca
* Naslov elektronske pošte zavezanca
* Registracijska / matična zavezanca
* EMŠO številka zavezanca
* Ime priimek / Firma pooblaščenca
* Naslov pooblaščenca
* Davčna številka pooblaščenca

**2.2.5. Sistem OTRS**

Open source Ticket Request System (OTRS) omogoča upravljanje z elektronsko pošto. Upravljanje obsega integrirano odgovarjanje in upravljanje del s čakalnimi vrstami. Z njegovo pomočjo poteka komunikacija med zavezanci in uslužbenci finančne uprave in sicer prek elektronskega naslova [SD.fu@gov.si](mailto:SD.fu@gov.si) (tehnična podpora sistemov finančne uprave).

Za svoje delovanje OTRS obdeluje spodnje osebne podatke:

* Naslov elektronske pošte zavezanca
* Ime priimek / Firma zavezanca

**2.3. Obdelava podatkov na podlagi privolitve**

Finančna uprava poleg podatkov, ki jih zbira in obdeluje za opravljanje zakonskih nalog in za potrebe delovanja spletnih servisov, zbira in obdeluje podatke na podlagi privolitve. Privolitev za obdelavo podatkov za določen namen, je dana prostovoljno in se lahko v vsakem trenutku prekliče.

Posameznik lahko dovoli oziroma ne dovoli finančni upravi uporabo osebnih podatkov za spodnje namene. Podrobnosti so [objavljene](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=obd_pod_priv) v portalu eDavki.

**2.3.1. Privolitev za namen obveščanja o aktivnostih finančne uprave**

**Namen obdelave podatkov:** za potrebe obveščanja zavezancev finančna uprava obdeluje osebne podatke (davčno številko, telefonsko številko, naslov elektronske pošte).

**2.3.2. Privolitev za obdelavo podatkov za potrebe mobilne aplikacije eDavki**

**Namen obdelave podatkov:** za potrebe mobilne aplikacije eDavki finančna uprava obdeluje osebne podatke (davčno številko, ime in priimek, naslov bivališča, številka informativnega izračuna dohodnine, izbrano pin številko, telefonsko številko, naslov elektronske pošte).

**3. Splošen opis varovanja podatkov**

Uradne in druge osebe finančne uprave, izvedenci, tolmači, zapisnikarji in druge osebe, ki sodelujejo ali so sodelovale pri pobiranju davkov, in vse druge osebe, ki so zaradi narave svojega dela prišle v stik s podatki, ki so davčna tajnost, teh podatkov ne smejo sporočiti tretjim osebam, razen v primerih, določenih z zakonom, niti jih ne smejo same uporabljati ali omogočiti, da bi jih uporabljale tretje osebe (16. člen ZDavP-2).

Finančna uprava mora zagotavljati ukrepe in postopke za varovanje podatkov, ki so davčna tajnost, kot so določeni v 17. členu ZDavP-2 in v [Pravilniku o izvajanju Zakona o davčnem postopku](http://www.pisrs.si/Pis.web/pregledPredpisa?id=PRAV7927) (v nadaljevanju: Pravilnik).

**4. Razkritje podatkov**

Skladno z 18. členom ZDavP-2 sme finančna uprava podatke, ki so davčna tajnost, razkriti tretjim osebam na podlagi pisnega soglasja davčnega zavezanca, ali če je s tem zakonom tako določeno, razen, če mednarodna pogodba, ki obvezuje Slovenijo, ne določa drugače.

V skladu s 30. členom ZDavP-2 osebe, ki so jim bili na podlagi ZDavP-2 razkriti podatki, ki so davčna tajnost, smejo te podatke uporabiti samo za namene, za katere so jim bili dani. Teh podatkov ne smejo razkriti tretjim osebam, razen na sodnih obravnavah in v sodnih odločbah. Osebe, ki so jim bili na podlagi ZDavP-2 razkriti podatki morajo zagotavljati enake ukrepe in postopke za varovanje podatkov, ki so davčna tajnost, kot so določeni v 17. členu ZDavP-2 in v Pravilniku.

**4.1. Pisno soglasje davčnega zavezanca**

Kot pravna podlaga za posredovanje podatkov, je predvsem relevantna pri posredovanju podatkov zasebnim subjektom in ne toliko pri posredovanju podatkov organom. Posredovanje podatkov zasebnim subjektom je v ZDavP-2 po obsegu zelo omejeno na nekatere taksativno naštete podatke, poleg tega pa mora biti izpolnjen pogoj udeležbe v nekem konkretnem postopku, kjer se ti podatki potrebujejo. Tako se lahko podatki zasebnim subjektom izven seznama podatkov iz 19. člena ZDavP-2, oziroma če niso izpolnjeni pogoji iz drugega odstavka tega člena, razkrijejo samo na podlagi soglasja davčnega zavezanca.

**4.2. Razkritje podatkov za izvajanje z zakonom predpisanih pristojnosti**

Na podlagi določbe 23. člena ZDavP-2 sme finančna uprava organom razkriti podatke o posameznem davčnem zavezancu za izvajanje njihovih z zakonom predpisanih pristojnosti. V nekaterih primerih organi namreč ne vodijo kakšnega posebnega postopka v ožjem smislu, pač pa samo izvajajo svoje, sicer z zakonom predpisane pristojnosti.

**4.3. Razkritje podatkov za potrebe vodenja postopkov**

Podobno pravno podlago za posredovanje podatkov, kot je določena v določbi 23. člena ZDavP-2, vsebuje tudi 24. člen tega zakona. Razlika je v namenu posredovanja podatkov, načinu in pri določitvi posameznega davčnega zavezanca, organi pa so isti. Tako se lahko v delih, ki niso drugače urejeni, uporabijo razlage k 23. členu ZDavP-2. Tako sme na podlagi 24. člena ZDavP-2 finančna uprava razkriti podatke o posameznem davčnem zavezancu organom, če ti potrebujejo zahtevane podatke v postopkih, ki jih vodijo v okviru svojih pristojnosti. Podatki se posredujejo oziroma pridobivajo na način, kot je predpisan v posameznih postopkih, ki jih v okviru svojih pristojnosti vodijo ti organi in institucije.

**4.4. Razkritje podatkov upravičeni osebi**

Podatki se lahko na podlagi 19. člena ZDavP-2 razkrijejo upravičenim osebam ali upravičenim organom in organizacijam v naslednjih primerih:

1. če je tako določeno z zakonom o obdavčenju:
   1. ime/firmo, naslov/sedež, davčno številko,
   2. identifikacijsko številko za DDV ter datum vpisa oziroma izbrisa zavezanosti za DDV,
   3. identifikacijsko številko zavezanca za trošarine, datum vpisa oziroma izbrisa iz evidence imetnikov trošarinskih dovoljenj in pooblaščenih prejemnikov;
2. osebi, ki dokaže, da je stranka ali udeleženec v upravnem ali sodnem postopku, poleg podatkov iz prejšnje točke, [podrobnosti](http://www.fu.gov.si/fileadmin/Internet/Davki_in_druge_dajatve/Poslovanje_z_nami/Davcni_postopek/Opis/Razkritje_podatkov_upraviceni_osebi_ki_dokaze_da_je_stranka_ali_udelezenec_v_upravnem_ali_sodnem_postopku.doc):
3. podatek o znesku neplačanih davkov in znesku preveč plačanih davkov ter podatek o odločenem in obročnem plačilu davkov,
4. podatek, ali je zavezanec vložil davčno napoved oz. obračuna ali ne;
5. če zakon določa, da sme upravičena oseba od davčnega organa pridobiti podatke v zvezi z izpolnjevanjem davčnih obveznosti zavezanca za davek:
6. podatke o višini neplačanih davčnih obveznosti,
7. podatke o davčnih obveznostih, v zvezi s katerimi je odložen začetek davčne izvršbe oziroma je začeta davčna izvršba zadržana,
8. podatke o davčnih obveznostih, v zvezi s katerimi je dovoljen odlog oziroma obročno plačilo davka oziroma še ni potekel rok za prostovoljno izpolnitev obveznosti;
9. upravičeni osebi, če ta podatek potrebuje za izpolnitev davčne obveznosti oziroma za izpolnitev dolžnosti dajanja podatkov, [podrobnosti](http://www.fu.gov.si/fileadmin/Internet/Davki_in_druge_dajatve/Poslovanje_z_nami/Davcni_postopek/Opis/Razkritje_podatkov_upraviceni_osebi_ce_ta_podatek_potrebuje_za_izpolnitev_davcne_obveznosti_oz._za_izpolnitev_dolznosti_dajanja_podatkov.doc);
10. podatek o tem, ali so za določeno vozilo plačane obvezne dajatve v skladu z zakonom o obdavčenju;
11. delodajalcu sme razkriti podatke o številu mesecev, za izplačila, v katerih je za posameznega zavezanca, ki je zaposlen pri njem, že bila uveljavljena posebna davčna osnova;
12. na svojih spletnih straneh finančna uprava javno objavi podatke o zavezancu za davek, ki mu je po uradni dolžnosti prenehala identifikacija za namene DDV.
13. Delodajalcu zaradi obračuna nadomestila plače med začasno zadržanostjo delavca od dela zaradi zdravstvenih razlogov razkriti podatke o osnovi za to nadomestilo in številu ur, na katere se ta osnova nanaša. Delodajalec pridobi podatke prek portala SPOT na osnovi dokazila o delavčevi začasni zadržanosti od dela.

**4.5. Javna objava zavezancev, ki ne predlagajo obračunov davčnega odtegljaja in neplačnikov davkov**

Finančna uprava sme v skladu z 20. členom ZDavP-2 [javno objaviti](https://www.fu.gov.si/e_storitve/seznam_nepredlagateljev_obracunov_rek_1_in_neplacnikov_davkov_furs/) zavezance, ki ne predlagajo obračune davčnega odtegljaja in neplačnike davkov.

**4.6. Razkritje podatkov o plačanih prispevkih**

Finančna uprava sme na podlagi 21. člena ZDavP-2 vsaki fizični osebi razkriti [podatke o socialnih prispevkih](http://www.datoteke.fu.gov.si/eDavki/INFORMACIJA_O_RAZKRITJU_PODATKOV_O_OBVEZNIH_PRISPEVKIH_ZA_SOCIALNO_VARNOST.pdf), ki jih je zanj plačal oziroma jih je dolžan plačati njegov delodajalec.

**4.7. Razkritje podatkov osebam, za katere finančna uprava opravlja naloge pobiranja davka**

Podatki se lahko v skladu s 25. členom ZDavP-2 razkrijejo tudi osebam, za katere finančna uprava opravlja naloge pobiranja davkov.

**4.8. Spontana izmenjava podatkov**

Na podlagi 26. člena ZDavP-2 finančna uprava drugim organom in organizacijam, brez predhodne zahteve posreduje podatke, če pri opravljanju svojih nalog ugotovi:

1. da bi lahko bili izpolnjeni znaki kaznivega dejanja,
2. sum kršitve zakona ali drugega predpisa oziroma akta, katerega izvajanje nadzoruje druga inšpekcija,
3. da bi lahko ugotovljeni podatki vplivali na pravice in obveznosti zavezancev za davek, o katerih v okviru svojih pristojnosti odločajo ti organi in institucije.

**4.9. Razkritje podatkov organom drugih držav na podlagi mednarodnih pogodb**

Podatki, ki so davčna tajnost, se smejo razkriti tudi organom drugih držav na podlagi mednarodnih pogodb, če so izpolnjeni pogoji, ki jih določa 27. člen ZDavP-2.

**4.10. Razkritje podatkov zaradi davčne izvršbe**

Zakon daje podlago tudi za posredovanje podatkov tretjim osebam v postopku izvršbe (osebam, ki so dolžne izvršiti sklep o izvršbi, npr. bankam, delodajalcem itd.).

**4.11. Pooblastilo za obdelavo podatkov pri pogodbenih izvajalcih**

Finančna uprava lahko v skladu s 47. členom ZFU posamezna opravila v zvezi z obdelavo podatkov, ki so davčna tajnost, oziroma drugih osebnih podatkov s pogodbo zaupa pogodbenemu obdelovalcu, ki je registriran za opravljanje te dejavnosti. Pogodbeni obdelovalec opravlja posamezna opravila v zvezi z obdelavo podatkov, ki so davčna tajnost, oziroma drugih osebnih podatkov v okviru pooblastil, ki jih je opredelila finančna uprava in jih ne sme obdelovati za noben drug namen.